დანართი #4

**განმარტებითი ბარათი**

აჭარის ავტონომიური რესპუბლიკის ჯანმრთელობისა და სოციალური დაცვის სამინისტროს ცვლილების პროექტზე

 გაცნობებთ, რომ 2013 წელს აჭარის ავტონომიური რესპუბლიკის ჯანმრთელობისა და სოციალური დაცვის სამინისტრომ 2014 წლის პროგრამების პროექტები განხილვისათვის გადაუგზავნა საქართველოს შრომის, ჯანმრთელობისა და სოციალური დაცვის სამინისტროსა და სახელმწიფო აუდიტის სამსახურს. აღნიშნული დაწესებულებების მიერ წარმოდგენილი იქნა გარკვეული წინადადებები, რომელთა გათვალისწინება ამ ეტაპისათვის ხდება პროგრამებსა და ქვეპროგრამებში. ამასთან, ქვეპროგრამების განხორციელების სამი თვის ანალიზმა ცხადყო, რომ მიზანშეწონილია დაზუსტდეს ქვეპროგრამებით გათვალისწინებული რიგი ღონისძიებები. კერძოდ,

 **პროგრამა - ,,სამედიცინო მომსახურების ხელმისაწვდომობის გაზრდა"**

 ვინაიდან 2014 წლის პროგრამები დაიგეგმა 2013 წელს, პროგრამების მოქმედ რედაქციის წინა წლის შედეგებში გათვალისწინებული იყო 2012 წლის შედეგები, ხოლო მიმდინარე წლის შედეგებში - 2013 წლის ინფორმაცია, რადგან უნდა განხორციელდეს 2014 წლის რესპუბლიკურ ბიუჯეტში ცვლილებები, შესაბამისად წარმოდგენილი პროგრამების წინა წლის შედეგებში გათვალისწინებულია 2013 წლის შედეგები, ხოლო მიმდინარე წლის შედეგებში 2014 წლის ინფორმაცია.

 **1. ქვეპროგრამა ,,მოსახლეობის ინდივიდუალური სამედიცინო დახმარება"**

 აღნიშნული ქვეპროგრამის შესრულების სამი თვის ანალიზის შესაბამისად, „მოსახლეობის ინდივიდუალური სამედიცინო დახმარების“ ქვეპროგრამით იმატა პაციენტების მომართვიანობამ მაღალტექნოლოგიური დიაგნოსტიკური კვლევების დაფინანსებაზე ადგილობრივი თვითმართველობის ორგანოებიდან წარმოდგენილი შუამდგომლობებით. „მოსახლეობის ინდივიდუალური სამედიცინო დახმარების“ ქვეპროგრამით აღნიშნული პაციენტების დაფინანსების შემთხვევაში „ამბულატორიული მაღალტექნოლოგიური დიაგნოსტიკური კვლევის“ ქვეპროგრამის ბენეფიციარები (200 000 მდე სარეიტინგო ქულის მქონე მოქალაქეები) აღმოჩნდნენ დაფინანსების არათანაბარ პირობებში. რადგან მათი სამედიცინო მომსახურება სამინისტროს მიერ ფინანსირდება მიმწოდებლის მიერ წარმოდგენილი ანგარიშ-ფაქტურის მიხედვით, მაგრამ არაუმეტეს ქვეპროგრამაში გათვალისწინებული ღირებულებისა, სამინისტროს მიერ აღებული ვალდებულების (პროპორციების) მოცულობით:

1) 70 000-ის ჩათვლით სარეიტინგო ქულის მქონე პაციენტები, 200 000 - ის ჩათვლით სარეიტინგო ქულის მქონე 18 წლის ასაკის ჩათვლით ბავშვები - 100 %-ით.

2) 70 001-დან 100 000-ის ჩათვლით სარეიტინგო ქულის მქონე პაციენტები - 90 %-ით, თანაგადახდა პაციენტის მხრიდან -10%.

3) 100 001–დან 200 000–ის ჩათვლით სარეიტინგო ქულის მქონე პაციენტები - 80%-ით, თანაგადახდა პაციენტის მხრიდან - 20%.

 მაშინ როდესაც „მოსახლეობის ინდივიდუალური სამედიცინო დახმარების“ ქვეპროგრამით მკურნალობის ღირებულება - 1000 ლარამდე და 1000 ლარის ჩათვლით ფინანსირდება 100%-ით;

 აღნიშნულიდან გამომდინარე, მიზანშეწონილია იმ შემთხვევებში, როცა გარკვეული მაღალტექნოლოგიური დიაგნოსტიკური კვლევის დაფინანსება გათვალისწინებულია ,,ამბულატორიული მაღალტექნოლოგიური დიაგნოსტიკური კვლევის ქვეპროგრამით," მაგრამ პაციენტი არ წარმოადგენს მის ბენეფიციარს, მაშინ პაციენტის გამოკვლევები ,,მოსახლეობისათვის ინდივიდუალური სამედიცინო დახმარების ქვეპროგრამის“ ფარგლებში დაფინანსდეს წარმოდგენილი ანგარიშფაქტურის 70%-ით, მაგრამ არაუმეტეს ,,ამბულატორიული მაღალტექნოლოგიური დიაგნოსტიკური კვლევის ქვეპროგრამით," გათვალისწინე-ბული ტარიფების 80 %-ისა. ასევე, თუ პაციენტი არ წარმოადგენს ,,სახსრების ენდოპროტეზირების ქვეპროგრამის," ბენეფიციარს, მაშინ პაციენტის მკურნალობა ,,მოსახლეობისათვის ინდივიდუალური სამედიცინო დახმარების ქვეპროგრამის“ ფარგლებში დაფინანსდეს ფაქტიური ხარჯის 70 % - ით, მაგრამ არაუმეტეს ,,სახსრების ენდოპროტეზირების ქვეპროგრამით" გათვალისწინებული ზღვრული თანხისა (4000 ლარი)". აღნიშნული გათვალისწინებული იქნა წარმოდგენილ ქვეპროგრამის პროექტში. ასევე დაზუსტდა, რომ ქვეპროგრამით არ დაფინანსდება ის შემთხვევები, როცა სამედიცინო მომსახურების საჭიროება დადგა თვითდაშავების, კრიმინალურ აქტებში მონაწილეობის ან ექიმის დანიშნულების გარეშე მოხმარებული ნარკოტიკული და ფსიქოაქტიური ნივთიერებების ზემოქმედების შედეგად, ასევე ალკოჰოლის მიღებით გამოწვეული ფსიქიკური და ქცევითი აშლილობების მკურნალობასთან დაკავშირებული ხარჯები.

 **2. ქვეპროგრამა ,,ამბულატორიული მაღალტექნოლოგიური დიაგნოსტიკური კვლევა"**

 სამინისტრო აღნიშნულ ქვეპროგრამას 2014 წელს პირველად ახორციელებს. ქვეპროგრამით გათვალისწინებული მომსახურების დაფინანსებისას წარმოიქმნა რიგი საკითხები, რამაც დღის წესრიგში დააყენა დაფინანსების მეთოდოლოგიის დაზუსტება, კერძოდ, დამტკიცებული ვარიანტი არ ითვალისწინებდა სამედიცინო დაწესებულების მიერ ჩასატარებელ სამედიცინო მომსახურებაზე წინასწარ ანგარიშ-ფაქტურის წარმოდგენას. მომსახურება სამინისტროს მიერ ფინანსდებოდა ჩატარებული კვლევების ღირებულების მიხედვით ქვეპროგრამით განსაზღვრული ტარიფების ფარგლებში, შესაბამისი პროპორციების დაცვით. სამედიცინო დაწესებულება თვითონ ახორციელებდა შიდა სტანდარტის ტარიფით სამინისტროსათვის ასანაზღაურებელი თანხის გათვლას, რაც უქმნიდა გარკვეულ სიძნელეებს. წარმოდგენილ ქვეპროგრამაში იგივე პროპორციების დაცვით უფრო დეტალურად იქნა განმარტებული გაწეული სამედიცინო მომსახურების ანაზღაურების პირობები, რამაც გამოიწვია ქვეპროგრამით გათვალისწინებული დაფინანსების მეთოდის შემდეგი რედაქციით ჩამოყალიბება: ,,ქვეპროგრამით განხორციელებული მომსახურება აჭარის ავტონომიური რესპუბლიკის ჯანმრთელობისა და სოციალური დაცვის სამინისტროს მიერ დაფინანსდება მიმწოდებლის მიერ გაცემული ანგარიშ-ფაქტურის მიხედვით, მაგრამ არაუმეტეს ქვეპროგრამაში გათვალისწინებული ღირებულებისა, სამინისტროს მიერ აღებული ვალდებულების (პროპორციების) მოცულობით:

1) 70 000-ის ჩათვლით სარეიტინგო ქულის მქონე პაციენტები, 200 000 - ის ჩათვლით სარეიტინგო ქულის მქონე 18 წლის ასაკის ჩათვლით ბავშვები - 100 %-ით.

2) 70 001-დან 100 000-ის ჩათვლით სარეიტინგო ქულის მქონე პაციენტები - 90 %-ით, თანაგახდა პაციენტის მხრიდან -10%.

3) 100 001–დან 200 000–ის ჩათვლით სარეიტინგო ქულის მქონე პაციენტები - 80%-ით, თანაგადახდა პაციენტის მხრიდან - 20%.

 იმ შემთხვევაში, როცა გამოკვლევების ღირებულება ნაკლებია ქვეპროგრამით გათვალისწინებულ თანხაზე, ზემოაღნიშნული პროპორციებით განსაზღვრული მაჩვენებლები გაითვლება წარმოდგენილი ღირებულებიდან.

 იმ შემთხვევაში, როცა მიმწოდებლის ტარიფი აღემატება ქვეპროგრამით გათვალისწინებულ ღირებულებას, მაგრამ პაციენტი მოითხოვს გამოკვლევების ჩატარებას ამ მიმწოდებელთან გამოკვლევები დაფინანსდება ქვეპროგრამის ტარიფით დადგენილი დაფინანსების პროპორციებით. განსხვავებას ღირებულებასა და სამინისტროს მიერ დასაფინანსებელ თანხას შორის ფარავს პაციენტი.

 ქვეპროგრამით გათვალისწინებულია საჭიროებისას (ექიმის დანიშნულებით) პაციენტისათვის ორი ან მეტი გამოკვლვლევის დაფინანსება".

 ქვეპროგრამის ფარგლებში ბენეფიციარის მიერ სამინისტროში წარმოსადგენ დოკუმენტაციას დაემატა სამედიცინო დაწესებულების მიერ გაცემული ანგარიშ-ფაქტურა.

**3. ქვეპროგრამა ,,ცერებრალური დამბლით დაავადებულ ბავშვთა ფსიქოსომატური აბილიტაცია/რეაბილიტაცია"**

 სახელმწიფო აუდიტის სამსახურის 2014 წლის 27 იანვარს N1/102 წერილით აჭარის ავტონომიური რესპუბლიკის ჯანმრთელობისა და სოციალური დაცვის სამინისტროს მიეცა რეკომენდაცია 2014 წლის პროგრამების განხორციელებასთან დაკავშირებით გასატარებელი ღონისძიებების წესებზე. რეკომენდაციის საფუძველზე დაზუსტდა ბენეფიციარის ქვეპროგრამაში ჩართვის წესი. კერძოდ, განისაზღვრა, რომ ,,ქვეპროგრამაში ჩართვა განხორციელდება მომართვიანობის მიხედვით მომსახურების მიღების უპირატესი უფლების დაცვით".

 **4. ქვეპროგრამა ,,სქოლიოზით დაავადებულ ბავშვთა რეაბილიტაცია"**

ქვეპროგრამაში დაზუსტდა სამედიცინო დაწესებულების მიერ ჩასატარებელი სარეაბილიტაციო ღონისძიებები (არანაკლებ 15 წუთიანი მასაჟი -10, არანაკლებ 40 წუთიანი სამკურნალო ფიზკულტურა -10), ბავშვისა და მშობლისათვის სამკურნალო ფიზკულტურის სახლის პირობებში ჩატარების სწავლება. ასევე სახელმწიფო აუდიტის სამსახურის რეკომენდაციის საფუძველზე დაზუსტდა ბენეფიციარის ქვეპროგრამაში ჩართვის წესი. კერძოდ, განისაზღვრა, რომ ,,ქვეპროგრამაში ჩართვა განხორციელდება მომართვიანობის მიხედვით მომსახურების მიღების უპირატესი უფლების დაცვით" და დაზუსტდა ქვეპროგრამის მოსარგებლეთა რეგისტრაციის საკითხი, რომლითაც ქვეპროგრამის სამიზნე ჯგუფებს მიეკუთვნება სხვადასხვა ხარისხის სქოლიოზის მქონე 18 წლამდე ასაკის საქართველოს მოქალაქეები, რომლებიც 2014 წლის 1 იანვრის მდგომარეობით და ვაუჩერის გაცემის პერიოდისათვის უწყვეტად რეგისტრირებულნი არიან აჭარის ავტონომიური რესპუბლიკის ტერიტორიაზე. ამასთან სამედიცინო მომსახურების მიმწოდებელი სამედიცინო დაწესებულებების შერჩევა დაგეგმილი იყო მხოლოდ პირველ კვარტალში, მაგრამ იმის გათვალისწინებით, რომ ქვეპროგრამა ხორციელდება სამედიცინო ვაუჩერის საშუალებით, რომლითაც პაციენტს სამედიცინო დაწესებულებებს შორის აქვს თავისუფალი არჩევანის გაკეთების უფლება, აქედან გამომდინარე ქვეპროგრამის განხორციელების დროით გეგმაში გაიწერა სამედიცინო მომსახურების მიმწოდებელი სამედიცინო დაწესებულებების შერჩევის პერიოდად ოთხივე კვარტალი.

**პროგრამა ,,საზოგადოებრივი ჯანმრთელობის დაცვა"**

 სსიპ აჭარის ავტონომიური რესპუბლიკის საზოგადოებრივი ჯანდაცვის ცენტრის მიერ გამოცხადებული ელექტრონული ტენდერის შედეგად პროგრამაში წარმოიქმნა ეკონომია 201993 ლარის ოდენობით, რაც გათვალისწინებულია წარმოდგენილ პროგრამის პროექტში.

 პროგრამის განაცხადში ,,წინა წლის შედეგი, მ.შ. გამოწვევები“ – ასახული იყო პროგრამის დაგეგმვის პერიოდისათვის არსებული სრული საანგარიშო წლის (2012 წელი) სტატისტიკური მონაცემები, რომელიც შეიცვალა 2013 წლის მონაცემებით, საქართველოს შრომის, ჯანმრთელობისა და სოციალური დაცვის მინისტრის2012 წლის 23 მაისის №01-27/ნ ,,სამედიცინო სტატისტიკური ინფორმაციის წარმოებისდა მიწოდების წესის შესახებ" ბრძანების გათვალისწინებით.

,,მიმიდნარე წლის შედეგი, მ.შ. გამოწვევებში“ – აისახა 2014 წლის მიმდინარე ღონისძიებები:

– ეპიდზედამხედველობის განხორციელება, ეპიდსიტუაციის მართვა და ცხოვრების ჯანსაღი წესის დამკვიდრების ხელშეწყობა,

– მოსახლეობის ავადობის აქტიური გამოვლენა სამიზნე ჯგუფში,

– c ვირუსული ჰეპატიტის დიაგნოსტიკა მოზრდილმოსახლეობაში,

– ფარისებრი ჯირკვლის გამოკვლევა ორსულებში (სამიზნე ჯგუფი),

– კიბოსა და კიბოსწინა დაავადებების ადრეული დიაგნოსტიკა მაღალმთიანი აჭარის მოსახლეობაში,

– ღონისძიებების ფარგლებშისაანგარიშო პერიოდისათვის (2014 წლის მარტი) არსებული შედეგები და 2014 წლის განმავლობაში შესარულებელ სამუშაოთა მოცულობა განსაზღვრული მოსარგებლეთა საპროგნოზო რაოდენობის გათავლისწინებით.

**ქვეპროგრამა ,,დაავადებათა პრევენცია და პროფილაქტიკა"**

 სსიპ აჭარის ავტონომიური რესპუბლიკის საზოგადოებრივი ჯანდაცვის ცენტრის 2014 წლის ქვეპროგრამის „დაავადებათა პრევენცია და პროფილაქტიკა“, ღონისძიების - მოსახლეობის ავადობის აქტიური გამოვლენა სამიზნე ჯგუფში ელექტრონული ტენდერის (SPA140000915) შედეგად წარმოაიქმნა ეკონომია 47 669 ლარის ოდენობით. ღონისძიების - ფარისებრი ჯირკვლის გამოკვლევა ორსულებში (სამიზნე ჯგუფი) ელექტრონული ტენდერის (SPA140000900) შედეგად ეკონომიამ შეადგინა 100112 ლარი. ღონისძიების - კიბოსა და კიბოსწინა დაავადებების ადრეული დიაგნოსტიკა მაღალმთიანი აჭარის მოსახლეობაში ელექტრონული ტენდერის შედეგად (SPA140001192) ეკონომიამ შეადგინა 54212 ლარი. შესაბამისად, აღნიშნული ქვეპროგრამის ბიუჯეტი ექვემდებარება შემცირებას 201993 ლარით. აქედან გამომდინარე, სსიპ აჭარის ავტონომიური რესპუბლიკის საზოგადოებრივი ჯანდაცვის ცენტრის ქვეპროგრამის „დაავადებათა პრევენცია და პროფილაქტიკა“ შემდეგი ღონისძიებები: მოსახლეობის ავადობის აქტიური გამოვლენა სამიზნე ჯგუფში, ფარისებრი ჯირკვლის გამოკვლევა ორსულებში (სამიზნე ჯგუფი), კიბოსა და კიბოსწინა დაავადებების ადრეული დიაგნოსტიკა მაღალმთიანი აჭარის მოსახლეობაში წარმოდგენილია ახალი რედაქციით შესაბამისი ასიგნებების გათვალისწინებით.

**პროგრამა ,,სოციალური დაცვა"**

 ვინაიდან 2014 წლის პროგრამები დაიგეგმა 2013 წელს, პროგრამების მოქმედ რედაქციის წინა წლის შედეგებში გათვალისწინებული იყო 2012 წლის შედეგები, ხოლო მიმდინარე წლის შედეგებში - 2013 წლის ინფორმაცია. რადგან უნდა განხორციელდეს 2014 წლის რესპუბლიკურ ბიუჯეტში ცვლილებები, შესაბამისად წარმოდგენილ პროგრამების წინა წლის შედეგებში გათვალისწინებულია 2013 წლის შედეგები, ხოლო მიმდინარე წლის შედეგებში 2014 წლის ინფორმაცია.

**1. ქვეპროგრამა „100 წელს გადაცილებულ მოქალაქეებზე ერთჯერადი დახმარება“**

 დაზუსტდა ქვეპროგრამის მოსარგებლეთა რეგისტრაციის საკითხი, რომლის მიხედვით ქვეპროგრამით გათვალისწინებული მომსახურებით ისარგებლებენ საქართველოს მოქალაქეები, რომლებიც 2014 წლის 1 იანვრის მდგომარეობითა და მატერიალური დახმარების გაცემის პერიოდისათვის უწყვეტად რეგისტრირებულნი არიან აჭარის ავტონომიური რესპუბლიკის ტერიტორიაზე. ასევე, ქვეპროგრამის განხორციელების დროით გეგმაში დაკონკრეტდა, ის ორგანოები, რომელთაგან უნდა მოხდეს სიების გამოთხოვა (სსიპ საქართველოს სოციალური მომსახურების სააგენტოს აჭარის ფილიალიდან, აჭარის ავტონომიური რესპუბლიკის მუნიციპალიტეტების გამგეობებიდან და თვითმმართველი ქალაქ ბათუმის მერიიდან).

**2. ქვეპროგრამის „ახალშობილი ტყუპების ოჯახების ერთჯერადი მატერიალური დახმარება”**

 დაზუსტდა ქვეპროგრამის მოსარგებლეთა რეგისტრაციის საკითხი, რომლის მიხედვით ქვეპროგრამით გათვალისწინებული მომსახურებით ისარგებლებენ საქართველოს მოქალაქეები, რომლებიც 2014 წლის 1 იანვრის მდგომარეობითა და მატერიალური დახმარების გაცემის პერიოდისათვის უწყვეტად რეგისტრირებულნი არიან აჭარის ავტონომიური რესპუბლიკის ტერიტორიაზე.

**3. ქვეპროგრამა ,,შეზღუდული შესაძლებლობის მქონე და ხანდაზმულ პირთა გადაადგილების საშუალებებით უზრუნველყოფა"**

 სახელმწიფო აუდიტის სამსახურის რეკომენდაციის საფუძველზე დაზუსტდა ბენეფიციარის ქვეპროგრამაში ჩართვის წესი. კერძოდ, განისაზღვრა, რომ ,,ქვეპროგრამაში ჩართვა განხორციელდება მომართვიანობის მიხედვით მომსახურების მიღების უპირატესი უფლების დაცვით", ასევე ქვეპროგრამის ფარგლებში ბენეფიციარის მიერ სამინისტროში წარმოსადგენ დოკუმენტაციას დაემატა სავარძელ-ეტლის ღირებულების წინასწარი ანგარიშ-ფაქტურა;

 **4. ქვეპროგრამა ,,სმენადაქვეითებულ მოქალაქეთა სმენის აპარატებით უზრუნველყოფა"**

სახელმწიფო აუდიტის სამსახურის რეკომენდაციის საფუძველზე დაზუსტდა ბენეფიციარის ქვეპროგრამაში ჩართვის წესი. კერძოდ, განისაზღვრა, რომ ,,ქვეპროგრამაში ჩართვა განხორციელდება მომართვიანობის მიხედვით მომსახურების მიღების უპირატესი უფლების დაცვით".

 **5. ქვეპროგრამა ,,მიუსაფარ დედათა და ბავშვთა საცხოვრებლით უზრუნველყოფა"**

დაზუსტდა ბენეფიციარის ქვეპროგრამაში ჩართვის წესი. კერძოდ, განისაზღვრა, რომ ,,ქვეპროგრამაში ჩართვა განხორციელდება მომართვიანობის მიხედვით მომსახურების მიღების უპირატესი უფლების დაცვით". ასევე ქვეპროგრამის ფარგლებში ბენეფიციარის მიერ სამინისტროში წარმოსადგენ დოკუმენტაციას დაემატა ბავშვის დაბადების მოწმობის ასლი ან სხვა დოკუმენტი, რომლითაც შესაძლებელია პირის იდენტიფიკაცია;

 6. **ქვეპროგრამა ,,შეზღუდული შესაძლებლობის სტატუსის მქონე ბავშვთა სოციალური ადაპტაცია"**

 დაზუსტდა ბენეფიციარის ქვეპროგრამაში ჩართვის წესი. კერძოდ, განისაზღვრა, რომ ,,ქვეპროგრამაში ჩართვა განხორციელდება მომართვიანობის მიხედვით მომსახურების მიღების უპირატესი უფლების დაცვით". ასევე ქვეპროგრამის ფარგლებში მომსახურების უპირატესი უფლებით (რიგითობის დაცვით) მოსარგებლეთა კატეგორიას დაემატა ბენეფიციარები, თუ ოჯახში ერთზე მეტ ბავშვს ესაჭიროება დახმარება ქვეპროგრამის ფარგლებში.

**პროგრამა ,,შრომის ბაზრის კვლევა"**

 ვინაიდან 2014 წლის პროგრამა დაიგეგმა 2013 წელს, პროგრამის მოქმედ რედაქციის მიმდინარე წლის შედეგებში გათვალისწინებული იყო - 2013 წლის ინფორმაცია, რადგან უნდა განხორციელდეს 2014 წლის რესპუბლიკურ ბიუჯეტში ცვლილებები, შესაბამისად წარმოდგენილ პროგრამის მიმდინარე წლის შედეგებში გათვალისწინებულია 2014 წლის ინფორმაცია.

 ყოველივე ზემოაღნიშნულიდან გამომდინარე, გთხოვთ აჭარის ავტონომიური რესპუბლიკის 2014 წლის რესპუბლიკური ბიუჯეტის ცვლილებების დროს შეამციროთ აჭარის ავტონომიური რესპუბლიკის ჯანმრთელობისა და სოციალური დაცვის სამინისტროს კონტროლს დაქვემდებარებული საჯარო სამართლის იურიდიული პირის „სსიპ საზოგადოებრივი ჯანდაცვის ცენტრის მიერ ქვეპროგრამის ,,დაავადებათა პრევენცია და პროფილაქტიკა" ფარგლებში ელექტრონული ტენდერის შედეგად წარმოქმნილი ეკონომია - 201 993 (ორას ერთიათას ცხრაასოთხმოცდაცამეტი) ლარის ოდენობით და პროგრამულ ნაწილში გაითვალისწინოთ ზემოაღნიშნული ცვლილებები. აქვე გაცნობებთ, რომ სამინისტროს ადმინისტრაციის გამართული მუშაობისათვის ესაჭიროება კომპიუტერული ტექნიკისა და კონდენციონერების შესყიდვა, სამინისტროს ,,არაფინანსური აქტივები’’-ს მუხლში არ არის საკმარისი თანხა აღნიშნული ტექნიკის შესაძენად, გთხოვთ 2014 წლის რესპუბლიკური ბიუჯეტის კორექტირების დროს დაგვიმატოთ 16 600 (თექვსმეტი ათას ექვსასი) ლარი.